Aage Frandsen (SF), 1998-10-29:
Forslaget har ikke kun et fiskalt sigte, og forslaget har ikke kun et grønt sigte; det synes jeg lige så godt vi kan være så ærlige at sige.
Det er selvfølgelig et stort krav at stille herinde i Folketinget, men alligevel.
Det har begge formål:
Der kommer da flere penge i kassen; det ved vi godt, for det er en udløber af pinsepakkeaftalen, og meningen med den var jo, at der skulle flere penge ind ad den vej, og så skulle der ske en lettelse af indkomstskatten for ganske almindelige indkomster.
Men sammenlagt var pinsepakken jo en stramning, fordi landets økonomi var sådan, at der skulle ske en stramning, og det påtog vi os i foråret.
Men det har i høj grad også en miljømæssig effekt, og jeg har svært ved at forstå, at hr. Brian Mikkelsen med hr. Brian Mikkelsens evner ikke kan se det.
Men det vil ikke være tilfredsstillende for os, og det er derfor, vi har lagt meget vægt på at se på, hvordan det kunne gøres mere hensigtsmæssigt på dieselområdet ud fra en miljømæssig betragtning, og det er derfor, der i det her forslag ligger en ændring af afgiftsmønsteret, sådan at den svovlfattige diesel får en lettelse.
Her har vi jo i virkeligheden et eksempel på, at vi prøver på at ændre adfærdsmønsteret, så man bruger den gode, halvgrønne diesel og ikke den slemme diesel.
Det er det, der er tankegangen her, og der er ingen tvivl om, at det har den effekt, og derfor forstår jeg ikke, hvorfor man ikke indrømmer, at det har den effekt.
Det er klart, at det også har en fiskal effekt, og det indrømmer vi da til enhver tid er en del af det, men det har altså også en miljømæssig effekt.
hvis hr. Brian Mikkelsen vil gå videre i retning af, at man dér skal gå længere med hensyn til afgiftsstrukturen, så det bliver endnu mere miljørigtigt, så er det helt fint; det er vi med på.
I den forbindelse vil jeg sige, at det her jo er utrolig lidt i forhold til det behov, der er på området.
Og hvis man skal leve op til CO2-målsætningen, er det netop på trafikområdet, man er nødt til at gøre noget: for det første ved, at den kollektive trafik bruges mere og den individuelle trafik mindre, og for det andet ved, at der inden for den individuelle trafik bruges mere rigtige energiformer med hensyn til miljøet.
Efter vores opfattelse skal man altså gå videre i den retning, og vi mener i den forbindelse, at man burde arbejde for - det vil vi i hvert fald gøre her i Folketinget - at få en slags køreplan med henblik på, at der indføres partikelfiltre i alle nye dieselbiler, og at ændre afgiftsstrukturen for gamle dieselbiler, i det omfang man også får disse filtre i dem, så man derved får nedbragt de skader, som forureningen fra bilerne selvfølgelig også volder.
Men det må vi tage med, for vi vil ikke afskaffe bilerne, men vi synes, der virkelig skal gøres noget for at få antallet af dem nedbragt.
Lad os derfor prøve at kigge på, hvordan vi via mere drastiske tiltag som f.eks. indførelse af partikelfiltre kan få nedbragt de skader, som forureningen fra dieseldrevne biler volder.
Med de bemærkninger kan vi støtte lovforslaget, både fordi det er en del af aftalen, og selvfølgelig fordi det efter vores opfattelse har fået en drejning i en langt mere miljørigtig retning.